Afrikaans: Die toekenning van artikel 21-status aan skole in Suid-Afrika is beskou as ’n belangrike stap in die proses van demokratisering en verbetering van skole. Die doel van die navorsing was om die invloed op die funksionering van beheerliggame in plattelandse skole te bepaal ten opsigte van die toekenning van artikel 21-funksies aan die skole deur die lid van die provinsiale regering se Uitvoerende Raad (LUR). Drie tipes skole, naamlik ’n stagnerende skool, ’n statiese skool en ’n ontwikkelende skool in die Bushbuckridge-gebied in Mpumalanga was deel van die gevallestudie. Uit die navorsing is dit duidelik dat die beheerliggame moeite ondervind om die funksies uit te voer weens ’n gebrek aan vaardighede en betrokkenheid. Die gevolg is dat die meeste van die funksies steeds deur die hoof of onderwysers verrig moet word.